CELEX: C2004/251/36
Language: el
Date: 2004-10-09 00:00:00
Title: Υπόθεση Τ-193/04: Προσφυγή-αγωγή του Hans-Martin Tillack κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουνίου 2004

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/19
            
         Προσφυγή-αγωγή του Hans-Martin Tillack κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουνίου 2004
   (Υπόθεση Τ-193/04)
   (2004/C 251/36)
   γλώσσα διαδικασίας: η αγγλική
   Ο Hans-Martin Tillack, Βρυξέλλες, εκπροσωπούμενος από τους Ian S Forrester, QC, Thierry Bosly, Christoph Arnold, Nathalie Flandin, Justus Herrlinger και Juliette Siaens, δικηγόρους, άσκησε την 1η Ιουνίου 2004 προσφυγή-αγωγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο προσφεύγων-ενάγων ζητεί από το Δικαστήριο:
   
               —
            
            
               να ακυρώσει την απόφαση του OLAF να προσφύγει ενώπιον των Γερμανικών και Βελγικών αρχών,
            
         
               —
            
            
               να του επιδικάσει αποζημίωση της οποίας το ύψος επαφίεται στην κρίση του Πρωτοδικείου, εντόκως, με επιτόκιο το ύψος του οποίου επαφίεται στην κρίση του Πρωτοδικείου,
            
         
               —
            
            
               να καταδικάσει την καθής στα δικαστικά έξοδα,
            
         
               —
            
            
               να λάβει κάθε άλλο απαραίτητο για την απόδοση της δικαιοσύνης μέτρο.
            
         Λόγοι ακυρώσεως και κύρια επιχειρήματα:
   Τον Μάρτιο 2004, οι Βελγικές αρχές διεξήγαγαν έρευνα στον τόπο εργασίας και στην κατοικία του προσφεύγοντος-ενάγοντος κατόπιν καταγγελίας που άσκησε η Ευρωπαϊκή Υπηρεσία Καταπολέμησης της Απάτης (OLAF), κατηγορώντας τον προσφεύγοντα-ενάγοντα για δωροδοκία υπαλλήλου της ΕΕ.
   Ο προσφεύγων-ενάγων ζητεί την ακύρωση της αποφάσεως του OLAF διότι εκδόθηκε κατά παράβαση ουσιώδους τύπου και παραβίασε το θεμελιώδες δικαίωμα της προστασίας των δημοσιογραφικών πηγών.
   Ο προσφεύγων-ενάγων ισχυρίζεται ότι δεν ενημερώθηκε προηγουμένως η επιτροπή εποπτείας του OLAF για τις καταγγελίες ενώπιον των εθνικών αρχών, κατά παράβαση του άρθρου 11, παράγραφος 7, του κανονισμού (ΕΚ) αριθ. 1073/99 (1). Στον προσφεύγοντα-ενάγοντα δεν δόθηκε το δικαίωμα ακροάσεως καθ' όλη τη διάρκεια της εσωτερικής έρευνας από τον OLAF. Επιπλέον, η απόφαση είναι άκυρη διότι βασίζεται σε εσφαλμένη νομική βάση. Ο OLAF ενήργησε στο πλαίσιο εσωτερικής έρευνας η οποία εφαρμόζεται σε τυχόν παραβιάσεις των κανόνων από υπαλλήλους ενώ ο προσφεύγων-ενάγων δεν είναι υπάλληλος κοινοτικού οργάνου.
   Ακόμη, ο προσφεύγων-ενάγων υποστηρίζει ότι η απόφαση του OLAF παραβιάζει το θεμελιώδες δικαίωμα της προστασίας των δημοσιογραφικών πηγών, που αποτελεί μέρος της ελευθερίας του Τύπου, διότι ζητήθηκε από τις εθνικές αρχές να ερευνηθεί ο τόπος εργασίας και η κατοικία του προκειμένου να βρεθούν οι εντός της Επιτροπής πληροφοριοδότες του.
   Όσον αφορά την αγωγή αποζημιώσεως, ο προσφεύγων-ενάγων ισχυρίζεται ότι οι καταγγελίες του OLAF προς τις εθνικές αρχές και οι διάφορες δημόσιες κατηγορίες εναντίον του συνιστούν πράξεις κακής διοικήσεως οι οποίες προξένησαν σημαντική βλάβη στην επαγγελματική και προσωπική φήμη του.
   
      (1)  Κανονισμός (ΕΚ) αριθ. 1073/1999 του Ευρωπαϊκού Κοινοβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (ΕΕ L 136 της 31.5.1999, σ. 1).